avlyd
Store norske leksikon,Språk og litteratur,Språkvitenskapens fagdisipliner,Grammatikk,Fonologi
Avlyd er en form for vokalveksling, ved at vokalen endrer seg i ulike bøyningsformer av et ord, eller i forskjellige ord av samme rot. Avlyd stammer fra urindoeuropeisk og finnes i alle indoeuropeiske språk. Avlyd skal ikke forveksles med omlyd, som er et yngre fenomen i germanske språk.
Den indoeuropeiske vokalvekslingen bestod i sin grunntype i en veksling mellom lang eller kort e, lang eller kort o og vokalløshet (det såkalte nulltrinn). På norsk finnes mange rester av tilsvarende eldgammel vokalveksling, for eksempel i de sterke verbene (binde – bandt – bundet; fare – for; late – lot), og i forskjellige avledninger av samme rot (bånd – binde; byrde – bære – bør; skjære – skår).Begrepet avlyd (på tysk: Ablaut) ble innført av Jacob Grimm. Les mer i Store norske leksikon fonologi omlyd språk vokal